Алёна Маскаева: «Виев обуцясь лезды тень изнямс!» - Эрзянь правда, газета Саранска\nАволь умок Московсо ютась цёратнень ды аватнень ютксо смешанной боевой единоборствань коряс (ММА) Россиянь Чемпионат. Пелькстамосонть ульнесть 112 спортсмент, конат сакшность федеральной весе округтнестэ. Равчирень федеральной округонть пельде ульнесь М.Е.Евсевьев лемсэ МГПИ-нь филологиянь факультетэнь 1 курсонь студенткась, эрзянь тейтересь Алёна Маскаева. Сон лиссь финалс аватнень ютксо 70,8 кг сталмонь категориясо смешанной боевой единоборствань коряс ды изнясь сиянь медаль. Сонзэ вадря невтевкстнэнь вельде ПФО-нь авань сборноесь общекомандань зачетсо лиссь омбоце таркас.\nРоссиянь Чемпионатсо изнямонть вельде Алёна тердевсь ММА-нь коряс Европань чемпионатов Италияв, ансяк тов, нама, эрявить ламо ярмакт… Секскак минек спортсменкась апаркстомсь, эзь понго тюреме омбо масторов.\nАлёнанень 19 иеть. Сисемеце классто саезь покш мель яви спортонтень, налксесь баскетболсо. Мейле кармась бороцямо. Ней сон ламо шка ютавты вольной бороцямонь ды самбонь коряс тренировкатнесэ, конат ютыть зярыя таркава: «Динамосо», 4№ ДЮСШ-сэ. Тренерэзэяк аволь вейке, неть: В.Б.Ковалёв, Л.Ю.Зинченко, М.А.Чекурков. Сон ёвты тенст покш сюкпря. Алёна невтнизе ёрокчинзэ вольной бороцямонь ды самбонь коряс ПФО-нь соревнованиятнесэ. Аволь весть лиснесь призёрокс ды изницякс.\nПаряк, ламот эйстэнек дивазевить, мекс од тейтерь-аватне кочкить истямо тев? Самай те кевкстеманть максынек Алёнанень.\n– Тюремс аволь шожда, тень лангс апак вано, монень пек вечкеви спортонь те видэсь. Тосо невтеви виев обуцясь, а пелемась. Московсо ютазь Чемпионатось макссь тень сёлмот. Эсень сельмсэ неия кода-мезе, кода ютыть истят покш пелькстамотне.\nПединститутонь весе тонавтыцятне ды тонавтницятне аштить каштанчисэ студентканть кувалма. Кецнить ды мелявтыть кисэнзэ малавиксэнзэ. Миньгак арсетяно од тейтерентень ансяк изнявкст ды икелев молемань покш ки!